Skipulagði fyrstu listasýninguna í stað veislu á sjötugsafmælinu Álfheiður Erla Sigurðardóttir fagnar sjötugsafmæli sínu í dag , laugardaginn 4. janúar . Hún hefur leiðbeint eldri borgurum með handverk í þrjá áratugi og nýtt frítíma sinn í margs konar listsköpun . Hún heldur upp á stórafmælið með óhefðbundnum hætti en í stað þess að halda veislu þá setur hún upp sína fyrstu listasýningu í safnaðarheimili Grafarvogskirkju . Sýningin mun aðeins vara þennan eina merkisdag . Í rúm þrjátíu ár hefur Álfheiður starfað í félagsstarfi aldraðra og leiðbeint þeim með margs konar handverk . „ Ég hef kynnst yndislegu fólki í þessu hlutastarfi mínu sem ég er þakklát fyrir , “ segir Álfheiður . Hún hefur komið að fjölbreyttum sýningum á handverki eldri borgara en aldrei sett upp sýningu á eigin verkum , þar til nú . Álfheiður segist hafa haft brennandi áhuga á hvers konar listsköpun frá barnsaldri en hafi átt erfitt með að einbeita sér að tilteknu listformi . „ Ég hefði örugglega verið greind ofvirk og með athyglisbrest . Ég hef áhuga á öllu og hef alltaf haft mikla þörf til þess að stússast í einhverju og að skapa , “ segir hún . Afleiðingin er sú að sýningin er afar fjölbreytt og til marks um það er elsta málverkið frá því að hún var 12 ára gömul . „ Ég hef ekki tölu á öllum verkunum en þetta er bara hluti þeirra . Ég hef gefið mikið af verkum og selt nokkur , “ segir Álfheiður . Álfheiður starfaði lengst af hjá Reykjavíkurborg sem leiðbeinandi auk þess sem hún sinnti slíku starfi í áratug þegar hún bjó ásamt fjölskyldu sinni í Búðardal . „ Af því er ég best veit þá er ég sú síðasta sem starfaði sem leiðbeinandi í félagsstarfi aldraðra hjá Reykjavíkurborg . Þetta starf var því miður lagt niður og það var svolítið sárt . Ég hafði hlakkað til að taka þátt í slíku starfi sjálf þegar ég væri komin á aldur . ” Þegar Álfheiður var komin á fimmtugsaldur ákvað hún að skella sér á skólabekk og ljúka stúdentsprófi af listabraut Fjölbrautaskólans í Breiðholti . „ Það atvikaðist þannig að ég var búin að vera að læra myndlist í Myndlistarskólanum . Þar lærði ég allt mögulegt og naut mín í botn . En allt í einu hækkuðu skólagjöldin svo mikið að ég flutti mig yfir í Fjölbrautarskólann og endaði sem stúdent , ” segir Álfheiður . Hún segist gjarnan hafa viljað fara í frekara nám í listum á háskólastigi en það breyttist þegar hún flutti í Búðardal . „ Svona er bara lífið og ég syrgi það ekki , ” segir hún . Þrátt fyrir draumur hennar um háskólanám hafi setið verið sett á ís þá hefur hún verið dugleg að sækja námskeið og sérstaklega í postulínsmálun . „ Ég lærði af Kolbrúnu Karlsdóttur , sem er okkar færasti postulínsmálari að mínu mati . Síðan hef ég farið á mörg námskeið og þar af nokkur erlendis . Það hefur verið mikið ævintýri og þeim ævintýrum er ekki lokið , ” segir Álfheiður . Hún segist vera nokkuð stressuð fyrir sýninguna en að vinir og vandamenn hvetji hana áfram . „ Ég efa það stórlega að ég hefði látið slag standa ef ég hefði ekki fengið hvatningu og stuðning frá mínum nánustu . Dóttir mín er markþjálfi og hefur leynt og ljóst verið að markþjálfa mig og það er kannski kveikjan að þessu öllu saman . , ” segir Álfheiður Erla Sigurðardóttir , handverkskona og listamaður